# GSS ZA LIDL: Čisto, iz ljubavi

# Lidl Srbija sa GSS-om drugu godinu za redom čisti lokalitete po Srbiji

**Velikim čišćenjem dve lokacije u Beogradu, započeta je akcija „Čisto iz ljubavi“ u kojoj Gorska služba spasavanja Srbije, uz podršku kompanije Lidl Srbija i partnera JKP „Gradska čistoća“, rade na podizanju svesti građana o važnosti brige o prirodi Srbije. Pored Beograda, tokom akcije GSS će ukloniti otpad sa još dve manje pristupačne planine, dok će Lidl Srbija obezbediti sredstva za organizacije koje žele da se priključe i same doprinesu čišćenjima širom Srbije.**

Tokom proteklog vikenda, preko 30 volontera GSS-a i predstavnika Lidla, čistili su beogradsku Zvezdarsku šumu i Savski nasip, uklanjajući nepropisno odloženi otpad, poput praznih flaša i ambalaže iz prirode, koji je potom predat JKP „Gradska čistoća“, radi propisnog zbrinjavanja.

„Kada ljudi potcene prirodu ili precene svoje mogućnosti, GSS je tu da pomogne. U našim akcijama, ali i srcima, okrenuti smo prirodi u kojoj provodimo dosta vremena. Zato i znamo kako izgledaju neke naše planine, reke, jezera i uopšteno, okruženje, čije lepote su često prekrivene otpadom. To je poražavajuća slika koju, zajedno sa našim partnerima, želimo da promenimo, kroz same akcije čišćenja, ali i podizanje svesti ljudi o važnosti očuvanja prirode“, **izjavio je Srđan Paroški, spasilac Gorske službe spasavanja Srbije.**

Lidl Srbija će podržati GSS i u narednim akcijama čišćenja prirode, tokom kojih će pod sloganom „Čisto iz ljubavi“, biti očišćeni nepristupačni delovi planina Golija i Rudnik.

„Svesni smo da kao maloprodavac možemo da damo pozitivan doprinos čistijem okruženju kroz odgovoran odnos prema ambalaži. Zbog toga, sprovodimo razne inicijative i delujemo preventivno, kako bismo smanjili količinu plastične ambalaže u našem asortimanu: samo ove godine smo ukinuli prodaju potrošačkih plastičnih kesa i uklonili dodatne poklopce na mlečnim proizvodima. Isto tako smo svesni da je, nažalost, naše okruženje već zaprljano bačenom ambalažnom. Zbog toga, drago nam je da možemo da podržimo GSS u čišćenju lokaliteta i uklanjanju otpada iz prirode“, **izjavila je Martina Petrović, rukovodilac sektora Komunikacije i CSR u kompaniji Lidl Srbija.**

U cilju proširenja uticaja akcije „Čisto iz ljubavi“, Lidl Srbija planira da, pored akcija GSS-a, podrži i druga udruženja koja žele da uklanjaju otpad iz prirode. Zainteresovani da čiste Srbiju mogu da do kraja septembra konkurišu za sredstva za akciju čišćenja putem mejla [odgovornost@lidl.rs](mailto:odgovornost@lidl.rs). Potrebno je da pored osnovnih podataka organizacije dostave i predlog akcije čišćenja koju bi sproveli u oktobru, sa informacijama o broju učesnika, lokaciji čišćenja i očekivanom količinom otpada koji će biti uklonjen iz prirode. Više na [kompanija.lidl.rs/nasa-odgovornost/cisto-iz-ljubavi](file:///C:\Users\miric\AppData\Local\Microsoft\Windows\INetCache\Content.Outlook\3AA4QTRF\kompanija.lidl.rs\nasa-odgovornost\cisto-iz-ljubavi).

Poslednji, ali podjednako važan korak tokom akcija čišćenja je propisno zbrinjavanje prikupljenog otpada koje omogućava ponovno korišćenje reciklabilnih sirovina.

“U JKP „Gradska čistoća“, smatramo da je svaka, pa i najmanja incijativa, važan korak u promeni svesti celokupnog društva. Na ovaj način, pojedinci i kompanije zaista pokazuju društvenu odgovornost, ali i daju dobar primer kako se ophoditi prema sredini u kojoj živimo. Drago mi je što je „Gradska čistoća" najčešće prepoznata kao partner u borbi za očuvanje životne sredine. Buđenje svesti i preuzimanje odgovornosti je prvi korak u želji da živimo u čistijem, uređenijem i lepšem okruženju", izjavio je **Marko Popadić, direktor JKP „Gradska čistoća“.**

Podsećamo da je ovo druga godina u kojoj Lidl Srbija sarađuje sa GSS u čišćenju Srbije, a sve u skladu sa ciljevima strategije Švarc grupe (Schwarz Gruppe) „REset Plastic“ za odgovorno upravljanje plastikom. Ova strategija je usmerena na pet oblasti delovanja: od izbegavanja upotrebe plastike, recikliranja i uklanjanja iz prirode, do podsticanja ekoloških inovacija i edukacije u ovoj oblasti. Na taj način Lidl Srbija smanjuje upotrebu plastike i zatvara njen krug.

**O Lidlu**

Kompanija Lidl deo je nemačke Švarc grupe (Schwarz Gruppe), jednog od vodećih prehrambenih diskontnih lanaca u Evropi. Posluje u 32 zemlje širom sveta i broji više od 341.000 zaposlenih. Na osnovu nacionalnih nagrada za najboljeg maloprodavca u više zemalja Evrope, Lidl je nosilac priznanja „Retailer of the Year Europe” za 2018/2019.

Lidl je u Srbiji svoje prve prodavnice otvorio u oktobru 2018. godine i trenutno ima 53 prodavnica u 32 grada širom zemlje. Imamo dugoročne planove sa ciljem da potrošačima širom Srbije ponudimo jedinstveno iskustvo kupovine i najbolji odnos cene i kvaliteta, po čemu smo prepoznati u svetu.

**Kontakt za medije:**

Dragana Milačak, RED Communication, Email: [dragana.milacak@redc.rs](mailto:dragana.milacak@redc.rs), Mob: +381 64 875 2671

Miloš Nikolić, RED Communication, Email: [milos.nikolic@redc.rs](mailto:milos.nikolic@redc.rs), Mob: +381 60 07 555 18

[press@lidl.rs](mailto:press@lidl.rs)

[https://www.lidl.rs](https://www.lidl.rs/sr/index.htm)

[Media centar LINK](https://www.lidl.rs/sr/Press-883.htm)

[Facebook Lidl Srbija](https://www.facebook.com/lidlsrbija/?__tn__=%2Cd%2CP-R&eid=ARD6iwLZMn3-p-OkkC6jMba4IpANZNWOdv6BlBwj3xYvtEbVIDUPZrUbJTHPuGpkDFLd47T7AotBBB5c)

[Instagram Lidl Srbija](https://www.instagram.com/lidlsrbija/)